Nanna Westerby (SF), 2009-03-24:
I et halvt år har arbejdsløshedskurven i byggebranchen kun haft én retning, og det har været stejlt opad.
Når jeg taler med nyuddannede murere, tømrere eller glarmestre, er spørgsmålet ikke, om de kommer til at gå arbejdsløse i den kommende tid,
nej, de er bekymrede for, hvor meget; de er bekymrede for, om de bliver sendt permanent ud af deres fag, inden de overhovedet er kommet ind; om de allerede lige efter uddannelsen skal finde sig noget helt andet at arbejde med.
Og set i det lys vil jeg sige, at det da er prisværdigt, at regeringen nu endelig tager den stigende arbejdsløshed bare lidt alvorligt og handler på baggrund af det.
Så det vil jeg godt starte med at give ros for - bedre sent end aldrig, siger man jo.
Vi har i SF gentagne gange foreslået en jobpakke, at vi sætter gang i det stagnerende byggeri af de almene boliger, og at vi får renoveret vores ghettoområder, men det er blevet afvist.
Regeringen vil ikke lave en vækstpakke, og nu fremlægger man så i stedet den her renoveringspulje.
Fint nok, men der er en række ting, der undrer SF i det her forslag.
Det er mærkeligt, at regeringen tydeligvis har specialdesignet den her pulje, så den kun kommer boligejere til gode.
Vist har lejere og andelshavere mulighed for at søge puljen, men i virkelighedens verden er det begrænset, hvor meget man kan få ud af den.
For lejerne i de private udlejningsejendomme må med de nuværende regler kun sætte gang i projekter for op til 40.000 kr., og de risikerer oven i købet at ryge ud i en strid med deres udlejer, hvis han ikke bryder sig om renoveringsplanerne.
Og i andelsboliger og almene boliger er det afdelingen, der står for al anden renovering end lejlighedens indmad, men afdelinger kan ikke søge puljen, det kan kun privatpersoner. Så lejere og andelshavere kan reelt ikke få særlig meget tilskud ud af det her andet end nye køkkenskabe; ingen nye energiruder i gamle lejlighedsbygninger, hvor energiforbruget giver et tårnhøjt CO2-udslip og en tårnhøj varmeregning; ingen ny isolering af utætte huse, hvor der ofte udvikles skimmelsvamp; ingen af de facaderenoveringer i betonbyggeri i ghettoområder, der ellers kunne være med til at trække nye beboere til.
Det kan undre, at man har indrettet puljen så skævt.
For det tredje, fordi lejerne i rigtig mange år er blevet koblet totalt af velstandsstigningerne; de har ikke fået lige så meget ud af skattestoppet som boligejerne - de har ikke fået wellnessbadeværelser, de har ikke fået samtalekøkkener.
Og nu stiller vi dem om bag ved boligejerne i køen til at få noget ud af renoveringspuljen.
Først og fremmest mener vi, at almene boligafdelinger og andelsboligforeninger også skal kunne søge puljen, og så så vi meget hellere, at man havde delt den her renoveringspulje op i en ejerdel og en lejerdel.
Så kunne ejerpuljen indrettes, så den passer bedst til ejerne og giver de mest fleksible forhold til dem, og lejerpuljen kunne så specialdesignes til lejerne, gerne med inspiration fra den tidligere pulje til aftalt boligforbedring, som blev afskaffet i 2004.
Her kunne lejere og udlejere i den private udlejningssektor blive enige om en modernisering, og så blev der ydet tilskud til det forbedringsarbejde.
Så ville vi også slippe for loftet over renoveringen på 40.000 kr. En anden ting, som vi i SF er meget forundrede og meget kritiske over for, er, at renoveringspuljen ikke er målrettet energibesparende renoveringer.
Så det havde da været helt oplagt at bruge den her renoveringspulje på at få sat gang i de tiltrængte energirenoveringer.
Det ville give lige så meget beskæftigelse som alle mulige andre renoveringer, og det giver mere opkvalificering af håndværkere til at bruge de nye energibesparende teknologier, og det giver oven i købet en større afsætning af de energivenlige produkter som f.eks. energieffektiv isolering.
Så det er i den grad at forpasse en chance, når man med den her pulje ikke har lagt sit fokus på energi.
Jeg kunne også forstå, at det var regeringens oprindelige idé, men at det blev blokeret af Dansk Folkeparti.
Man kan forstå, at regeringen taler om en klimaindsats, om energibesparelser, om grøn vækst, og her er der faktisk lige præcis et område, hvor vi kunne gøre noget for at få grøn vækst, for at sætte gang i den energivenlige del af byggebranchen, men så lader regeringen Dansk Folkeparti svinge taktstokken, og det kommer der tydeligvis ikke særlig meget grøn vækst ud af.
Så der er altså rigtig mange ting, der undrer os ved det her lovforslag.
Sammenfattende kan man sige, at vi synes, det er for uambitiøst.
Det er too little, og det er too late.
Men vi vil i den kommende udvalgsbehandling gøre alt, hvad vi kan, for at få regeringen til at rette op på det her lovforslag.
Vi vil gøre alt, hvad vi kan, for at sørge for, at det bliver mindre socialt skævt, og at det skaber mindre ulighed mellem boligejere og boliglejere.
Og vi vil gøre alt, hvad vi kan, for at få energiambitionerne i vejret, eller i hvert fald op på et nogenlunde fremadskuende niveau, for ideen om en renoveringspulje støtter vi.